ཉེ་བའི་ཆར་གླིང་གེ་སར་རིག་གནས་སྐོར་ལ་ལྷག་བསམ་ཆེ་བའི་ན་གཞོན་དྲྭ་མིང་ལ་གླིང་མུན་སེལ་ཞུ་བ་ལགས་གྱིས་གཉེར་བའི་གེ་སར་ཞིབ་འཇུག་ཅེས་ཚོགས་མི་བརྒྱ་ཕྲག་ལྷག་གིས་གྲུབ་པའི་འཕྲིན་ཕྲན་གླེང་ཚོམས་ནས་གླིང་གེ་སར་སྒྲུང་ངག་རྙིང་བ་བསྔོག་འདོན་ལ་ཁ་གཏད་པའི་འགྲན་ཚོགས་ཤིག་༢༠༡༦ལོའི་ཟླ་༤བའི་ཚེས་༡༠ཉིན་གྱི་དགོང་མོ་ནས་ཉིན་གསུམ་རིང་བསྡུས་སོང་།སྐབས་དེའི་འགྲན་ཞུགས་ལ་བོད་མདོ་དབུས་ཁམས་གསུམ་གྱི་སྒྲུང་བ་སྒྲུང་མ་གཙོ་བོ་དང་།གཞན་དཔལ་ལྡན་འབྲུག་པའི་འགྲན་ཞུགས་པ་སོགས་འདུས་པའི་མི་གྲངས་ལྔ་བཅུ་ལྷག་ཅིག་གིས་སྒྲུང་ངག་སྣ་ཚོགས་གྱེར་ལེན་འགྲན་བསྡུར་ཟབ་རྒྱས་ངང་བྱས།དེའི་ཁྲོད་ནས་སྒྲུང་རྟ་རྙིང་ཤོས་ཀྱི་ཨང་དང་པོའི་གཟེངས་རྟགས་ལེན་མཁན་ནི།འབྲུག་བུམ་ཐང་ཕྱོགས་ནས་ཡིན་པའི་སྒྲུང་མ་ལྷོ་འབྲུག་པདྨ་ལྷ་སྒྲོན་ཞེས་དགུང་ལོ་དྲུག་ཅུ་ལ་ཉེ་བ་ཅན་ཞིག་རེད།སྐུ་ཞབས་མ་པདྨ་ལྷ་སྒྲོན་ལགས་ནི།དཔལ་ལྡན་འབྲུག་པའི་རྒྱལ་ཁབ་ཅེས་འདས་པའི་ལོ་རྒྱུས་སྟེང་བོད་མདོ་ཁམས་གླིང་གསུམ་ནང་བཞིན་གླིང་གེ་སར་སྐྱེས་བུ་ལ་དགའ་དད་མོས་གསུམ་ཆེ་བ་དང་།འཛམ་གླིང་སྟེང་གླིང་གེ་སར་སྒྲུང་དཔེ་རྙིང་བ་ཉར་ཚགས་བྱས་པ་མང་ཤོས་དང་།གླིང་སྒྲུང་དར་སྤེལ་ལྟེ་གནས་ཀྱི་རྩེ་གྲས་སུ་གྱུར་ཅིང་།རྒྱལ་ཁོངས་སུ་གླིང་གེ་སར་གྱི་བཀའ་བློན་མོན་དུང་སྐྱོང་སྟག་ལྷ་ཁྲི་དཀར་གྱི་རྗེས་ཤུལ་དང་རུས་རྒྱུད་ཚོ་བ་ད་ལྟའི་བར་དངོས་སུ་ཡོད་ཚུལ་ལོ་རྒྱུས་ཁྲོད་ཡོངས་ཁྱབ་ཡིན་པ་ལྟ་བུ།ཤུགས་རྐྱེན་རབས་དང་རིམ་པའི་འོག་གླིང་སྒྲུང་བཤད་གྱེར་གྱི་སྲོལ་རྒྱུན་མ་ཉམས་པར་གནས་པའི་ཁོར་ཡུག་ནས་འཚར་ལོངས་བྱུང་བའི་དབང་གིས་སྐུ་ན་ཆུང་བའི་དུས་ནས་གླིང་གེ་སར་སྒྲུང་གི་སྐོར་ལ་དགའ་ཕྱོགས་ཟབ་མཁན་ཞིག་ཡིན་ཚུལ།སྐུ་ཞབས་ཁོང་སྐུ་དངོས་ཀྱིས་གེ་སར་འཕྲིན་ཚོགས་ནས་སྒྲུང་ངག་འགྲན་ཞུགས་མཛད་སྐབས་ཚོགས་ཆེན་ནང་སྐུར་འོང་བའི་སྙན་ཞུའི་ཡི་གེ་བཅོས་ལྷད་མེད་པར་དངོས་བཀོད་གཤམ་གསལ།༼འདིར་བཞུགས་ཚོགས་མི་ཡོངས་ལ་བཀྲ་ཤིས་བདེ་ལེགས་དང་ཐུགས་བསམ་ལྷུན་གྱིས་འགྲུབ་པའི་སྨོན་འདུན་ཞུ།གུས་མོ་རང་ནི་སྐྱེ་ཡུལ་བུམ་ཐང་ལུང་པ་ཡིན།མིང་ལ་པདྨ་ལྷ་སྒྲོན་ཟེར།ད་ལྟ་མོ་ལོ་༥༩ཡིན།སྔོན་རང་ལོ་༢༠ཡས་མས་སུ་གཏེར་སྟོན་རྡོ་རྗེ་གླིང་པའི་གདུང་འཛིན་སྟང་ཨོ་རྒྱན་ཆོས་གླིང་གི་སྐུ་ངོས་དྲག་ཤོས་ཨོ་རྒྱན་དབང་འདུས་དང་།ཀུན་མཁྱེན་ཀློང་ཆེན་པའི་སྲས་བརྒྱུད་འཁྲུལ་མེད་མཁས་དབང་དྲག་ཤོས་ཤིང་མཁར་བླ་མ་སོགས་ཀྱིས་གེ་སར་གྱི་སྒྲུང་གསུངས་སྐབས་ཐོས་འཇགས་དང་བསླབས་ཤེས་སུ་གྱུར་པའི་གནའ་བོའི་སྒྲུང་ངག་དག་ལ་ཐུན་མིན་གྱི་དངས་འདོད་དང་སྤྲོ་བ་ཞིག་ངང་གིས་འཕེལ།དུས་ཕྱིས་རང་ལོ་༣༤ནས་༣༦བར་དུ་འབྲུག་གི་གེ་སར་ཟློས་གར་འཁྲབ་ཆུང་ནང་དང་།རྒྱལ་གཞུང་རྒྱང་བསྒྲག་འཕྲུལ་ཁང་སོགས་སུ་སྒྲུང་གླུས་ཞབས་ཏོག་ཞུ་ཁུལ་བྱས།ད་སྐབས་ངག་རྟ་༡༣ཙམ་ཞིག་མ་བརྗེད་པར་ཡོད་པ་རྣམས།དེ་རིང་ང་རང་གི་རྩ་བའི་བླ་མ་སྟང་རིན་པོ་ཆེ་ཡབ་ཡུམ་གྱི་བཀའ་ལྟར་ཕུལ་རྒྱུའི་སྐལ་བ་བཟང་པོ་བྱུང་།ཡིན་ན་ཡང་ཡུན་རིང་པོར་མ་བླངས་པ་དང་ན་ཚོད་རྒས་པའི་དབང་གིས་ཁྱེད་རྣམ་པའི་ཐུགས་རེ་བསྒྲུབ་ཐུབ་མིན་མི་ཤེས་པས་གསེར་སྙན་དུ་འཛེར་བར་གྱུར་ན་ཐོག་མ་ནས་དགོངས་དག་ཞུ་རྒྱུ་ཡིན།༽ཞེས་སྐུ་དངོས་ནས་གསལ་བཤད་གནང་བ་ལྟར་།སྐུ་ཞབས་སྒྲུང་མ་པདྨ་ལྷ་སྒྲོན་ཁོང་སྤྱི་ལོ་༡༩༥༧ལ་འབྲུག་བུམ་ཐང་གི་སྟེང་ཞེས་པའི་གྲོང་དུ་སྤྲུལ་བའི་གཏེར་ཆེན་རྡོ་རྗེ་གླིང་བ་མཆོག་དང་གདུང་རུས་གཅིག་པར་སྐྱེས་པ་དང་།འཚར་ལོངས་ཁྲོད་སྲོལ་རྒྱུན་སྒྲུང་རྟ་རྙིང་བའི་ཁུངས་ལྡན་དྲག་ཤོས་སྟེང་ཨོ་རྒྱན་དབང་འདུས་དང་།མཁས་དབང་དྲག་ཤོས་ཤིང་མཁར་བླ་མ་ཞུ་བ་སོགས་ཀྱི་མཁྲིས་སུ་གཅར་ཏེ་སྒྲུང་རྟ་རྙིང་བ་ལ་ཉམས་རྒྱུས་རྒྱུད་རིམ་ལྡན་པའི་སྒོ་ནས་ཡུན་རིང་ལ་སྒྲུང་ངག་གྱེར་བཤད་ཀྱི་བྱ་བར་ཟབ་ཞུགས་བྱས་པ་དོན་དངོས་དང་།ཁོང་ཉིད་དགུང་ལོ་བགྲེས་གྲས་སུ་སོན་ཕྱིར།ཁོང་གི་ཐུགས་སུ་བཞུགས་པའི་སྒྲུང་རྟ་རྣམས་ནི་དེང་གི་དབྱངས་རྟ་འདྲ་མིན་དང་།གསར་བཅོས་བློ་བཟོ་སོགས་ཀྱི་ལྷད་མ་འདྲེས་པའི་སྲོལ་རྒྱུན་གྱི་སྒྲུང་ངག་ཁུངས་ལྡན་ཡིན་མིན་ལ་ཐེ་ཚོམ་མི་དགོས་པར་མ་ཟད།ཁོང་གིས་ངོ་སྤྲོད་མཛད་པའི་གླིང་ལྷ་མི་དག་གི་སྒྲུང་ངག་བཅུ་གཅིག་དང་།གཞན་གླིང་གེ་སར་སྐྱེས་བུའི་ཞབས་བྲོ་ཁག་གཉིས་ཀྱི་མཚན་བགྲང་སྟངས།དེ་བཞིན་དུ་ཁོང་གིས་གྱེར་བའི་དབྱངས་ཀྱི་འདེགས་འཇོག་དང་སྙན་ཞིང་འཇེབས་པའི་འགྱུར་ཁུགས་སོགས་ལ་དཔྱད་ཞིབ་རྒྱུས་ལོན་གྱི་རིན་ཐང་བླ་ན་མེད་པར་ཞིག་ཡོད་འདུག་སྙམ་ནས།ཁོང་སྐུ་དངོས་ལ་འབྲེལ་བཅར་དགོངས་སྐོར་བཅས་ཁོང་གིས་འགྲན་ཞུགས་སྐབས་བླངས་པའི་དབྱངས་རྟ་རྣམས་རེ་རེ་བཞིན་གོ་རིམ་མ་ནོར་བར་བྱས་ཏེ་སྒྲ་ཕབ་ཉར་ཚགས་དང་།སྒྲུང་ངག་རྣམས་ཀྱི་མིང་འབོད་སྟངས་ཀྱང་ལས་རིགས་འདི་ལ་སྤྲོ་སྣང་དང་དོན་གཉེར་མཁན་ཚོར་དཔྱད་གཞིའི་དགོས་མཁོ་ཡོད་པར་མཐོང་ནས་ངོ་སྤྲོད་བྱས་ཁུལ་གཤམ་གསལ།